Britt Ekland

Brit Ekland (, g. 1942 m. spalio 6 d. Stokholmas, Švedija) – kino aktorė, geriausiai žinoma vaidmeniu filme apie agentą 007 Džeimsą Bondą „Žmogus su auksiniu pistoletu“. Viena garsiausių savo kartos „sekso simbolių“, didžiausio populiarumo sulaukusi Didžiojoje Britanijoje.

Biografija 
Brit gimė Stokholme ir turi 3 jaunesnius brolius. Vaikystėje ji svajojo tapti veterinare, vėliau susidomėjo aktoryste ir pradėjo lankyti dramos mokyklą. Dar vėliau ji tapo keliaujančio teatro aktore. Natūrali šviesiaplaukė išraiškingomis mėlynomis akimis netruko patraukti į save režisierių dėmesio.

Labiausiai ją išgarsino pažintis su tuo metu žinomu ir populiariu britų komiku ir aktoriumi Peteriu Selersu. Ištekėjusi už 17 metų vyresnio Peterio, kurio gyvenimą nuolat sekė žurnalistai, Brit taip pat atsidūrė dėmesio centre. Per 4 santuokos metus jie kartu sukūrė vaidmenis 3 filmuose: „A Carol for Another Christmas“ (1964), „Lapino medžioklė“ (1966) ir „The Bobo“ (1967), tačiau ir po jų skyrybų Brit išliko žiniasklaidos dėmesio centre, o aktorės karjera taip pat sekėsi gerai. 1971 m. pasirodė trileris „Get Carter“ kartu su Michael Caine, o 1973 m. ji suvaidino viename geriausiai žinomų savo filmų „Wicker Man“, tačiau jame aktorės balsas dėl akcento buvo dubliuojamas Annies Ross.

Sekančiais metais Brit tapo Bondo mergina, atlikusi agento 007 Džeimso Bondo asistentės Merės Gudnait vaidmenį filme „Žmogus su auksiniu pistoletu“. Taip pat savo autobiografijoje aktorė teigia, kad 1976 m. prodiuseris Dino De Laurentiis siūlė jai vaidmenį juostoje „King Kongas“, tačiau ji atsisakė ir vaidmuo teko Jessica Lange.

Kiti žymesni Brit vaidmenys buvo 1978 m. TV filme „Ring of Passion“ atliktas boksininko Max Schmeling žmonos Any Ondra ir prostitutės vaidmuo 1989 m. filme „Scandal“.

Be kino, Brit paskutiniame XX amžiaus dešimtmetyje tapo nuolatine televizijos šou dalyve tiek Didžiojoje Britanijoje, tiek gimtojoje Švedijoje, o kine nuo 1990 m. pasirodė vos trijuose TV serialuose. 2010 m. ji dalyvavo realybė šou „I’m a Celebrity… Get Me Out of Here!“, iš kurio buvo išbalsuota ketvirta.

Mažiau vaidindama kine, Brit ėmė daug dėmesio skirti teatrui. Nuo 1999 m. ji vaidino pjesėse „Cinderella“ ir „Fairy Pea Pod“.

2004 m. sukurtame filme „Peterio Selerso gyvenimas ir mirtis“ apie jos buvusį sutuoktinį, Brit vaidmenį atliko aktorė Charlize Theron.

Kita veikla 
Nuolatos vadinama „sekso simboliu“, 1976 m. Brit buvo pakviesta teisėjauti grožio konkurse „Miss Universe“.

1980 m. ji išleido didelio populiarumo sulaukusią autobiografiją „True Britt“, kurioje detaliai aprašė savo gyvenimą su tais metais mirusiu buvusiu sutuoktiniu Peteriu Sellersu.

1984 m. pasirodė knyga „Sensual Beauty: How to achieve it“, kurioje Brit dalinosi gražios figūros paslaptimis. 1993 m., būdama 51, išleido aerobikos vaizdajuostę „Britt Fit“, tačiau jau po 2 metų jai buvo diagnozuota osteoporozė.

Brit laisvai kalba angliškai, prancūziškai, vokiškai, švediškai. Šiuo metu aktorė gyvena Los Andžele.

Asmeninis gyvenimas 

1964 m. pradžioje Brit Londone, kur filmavosi juostoje „Guns at Batasi“, susipažino su Peteriu Selersu, už kurio ištekėjo vasario 17 d., vos po 10 pažinties dienų. 22 m. Brit tapo pamote 2 Selerso vaikams: Michaeliui (10 m.) ir Sarah (7 m.), kurių šis buvo susilaukęs su australų aktore Anne Howe. Jų santuoką lydėjo nuolatinis Peterio pavyduliavimas ir sveikatos problemos, su kuriomis šis susidūrė patyręs kelis širdies smūgius. 1965 m. sausį jiedu susilaukė dukters Victorios, kuri vėliau taip pat tapo aktore. Galiausiai 1968 m. Brit ir Peterio santuoka iširo.

1973 m. Brit susilaukė sūnaus Nic Adler su prodiuseriu Lou Adleriu.

Aštuntojo dešimtmečio viduryje aktorė Joan Collins supažindino Brit su populiariu atlikėju Rodu Stiuartu. Jie 2 metus buvo pora ir Brit, saugodama judviejų santykius, stengėsi kuo daugiau laiko praleisti kartu. Ji įdainavo prancūzišką partiją populiarioje Stiuarto dainoje „Tonight‘s the Night“, tačiau 1977 m. juodu išskyrė dainininko neištikimybė. Brit netgi buvo pateikusi 12,5 mln. JAV dolerių ieškinį Stiuartui, tačiau šis teismo buvo atmestas.

1979–81 m. Brit susitikinėjo ir buvo susižadėjusi su grupės „Girl“ dainininku Phil Lewis, vėliau išpopuliarėjusiu su grupe „LA Guns“.

1984 m. ji ištekėjo už beveik 20 metų jaunesnio muzikanto Slim Jim Phantomo. 1988 m. jie susilaukė sūnaus Thomas Jefferson, tačiau 1992 m. santuoka iširo.

Aktorė yra artima Sharon ir Ozzy Osbourne draugė.

Apdovanojimai 
 1967 m. – Laurel apdovanojimas (nominacija) – nauja aktorė

Šaltiniai

Nuorodos 

 IMDb profilis

Švedijos aktoriai